Автор: ilchi · 23.05.2020\nКоронавирусрал къашавайсса инсантурал цIуллу-сагъшиврул цIаний захIматсса шартIирдай зий бур хIакьину цинявппагу хIакинтал. ЦIуссалакрал шяравасса жагьилсса хIакин, ХIабибуллагьлул арс Аьбдулбарин МахIаммадовгу миннавасса ца ур.\nАьбдулбарин мюрщи классирттаву дуклакисса чIумалва вайннал кулпат бивзун бур Москавлив. Ва дуккаврил гьунар бусса, итххявхсса оьрчI ивкIун ур. Школа къуртал байхту, чIивинийва хIакиннал пиша ххуй бизлазисса Аьбдулбарин увххун ур А.И. Евдокимовлул цIанийсса Москавуллал медициналул ва стоматологиялул университетравун (МГМСУ).\nВа къуртал байхту увххун ур И.М.Сеченовлул цIанийсса Цалчинмур Москавуллал медициналул университетрал ординатуралувун. Коронавирусрал инфекция сукку шайхту, Аьбдулбариннун пикри хьуну бур ва азаруннил къашавайми хъин буллалисса хIакинтуран кумаг буллан.\nВа цува рязину стажер хIисаврай зун ивкIун ур 4-мур Москавуллал университетрал азарханалий. Аьбдулбарин буслай ур азархана къашайшалтрал бувцIуну бушиву, цавай гьаннин, цавай букIлай бушиву. Укунсса тагьарданий хIакинтуран хьхьара къадурну зун багьлай бушиву.\n— Жува мюхчан шайсса янналуву зун рахIатну бакъар, амма вай къаларххун пайда бакъар. Зий буру бригадарду бувну, цаннал ца баххана буллай. Жула шаппами жун, смена къуртал хьуну махъ, видеосвязьрайхчIин ккаклай бур. Ци чулийгу, цIанасса тагьарданий хIакинтуран махъаллил хьун бучIину бакъар ,- тIий ур Аьбдулбарин.\nМахачкала переходит на первый этап снятия ограничений\nПредыдущая публикация Биччибакъулшиву ххирану дацIайссар\_